Bertel Haarder (V), 2007-03-13:
Forslaget er et led i en bred vifte af forslag og foranstaltninger, som skal bygge bro over den revne, der findes imellem folkeskolen og ungdomsuddannelserne; en revne, som alt for mange unge falder ned i uden at komme op igen.
Det er ikke sådan at forstå, at livet er en katastrofe, hvis man ikke får en ungdomsuddannelse.
Mange klarer sig godt endda, og nogle får endda en videregående uddannelse uden nogen sinde at have taget en ungdomsuddannelse.
Men vi ved, at de lette job forsvinder ud af landet, at nye job kommer i deres sted, og at de nye job kræver mere uddannelse, bedre kendskab til engelsk og dansk, herunder mulighed for at kunne læse en bog, en manual osv.
Vi ved, at flere og flere vil have det behov, og derfor er der flere, der får brug for at gå videre efter folkeskolen.
Det store perspektiv er jo, at vi i Danmark kan bevare et samfund med relativt høje minimumslønninger og en høj social standard, uden at det fører til, at en del af arbejdsstyrken bliver afskåret fra at være med i samfundet, være med på arbejdsmarkedet.
Det er derfor, vi må løfte uddannelsesstandarden, og forslaget skal ses i den sammenhæng.
Vi må gennemføre en folkekampagne for at få alle med på den sag.
På den ene side er det kommunerne, som skal sætte alle sejl til for at finde frem til de elever, som er i fare for at falde ned i den nævnte revne.
På den anden side er det ungdomsuddannelserne, som skal sige til i tide, når nogle er begyndt at pjække eller ikke møde op.
Nogle skal tage fat i de unge i tide, og det skal være, før de bliver meldt ud af uddannelsen.
Så er der produktionsskoler, og der er 10. klasser, som gerne skulle være de trampoliner, hvor de, der falder ned, kan få et nyt skub opad og fremad.
Så det er mange forskellige institutioner og både stat og kommune, der skal samarbejde om denne opgave.
Og vejledningen er naturligvis helt central i den forbindelse.
Der kommer til efteråret et vejledningsforslag, så regeringen vil også følge op på det foreliggende forslag.
Men det, der ligger på bordet i dag, er et meget vigtigt skridt, og jeg er glad for, at vi som opfølgning på velfærds- og globaliseringsaftalen har fået bred enighed bag det.
Måske er der mulighed for endnu bredere enighed, for når hr. Jørgen Arbo-Bæhr siger, at uddannelsesplanen løbende bør justeres, vil jeg svare, at jeg ikke kan være mere enig.
Det var måske noget, man kunne drøfte i udvalget, altså om uddannelsesplanen skulle kunne justeres.
Det er i hvert fald ikke regeringen, som har modsat sig det.
Så vil jeg bare til sidst sige, at jeg ikke var så glad for, at hr. Carsten Hansen talte om, at det jo ikke lykkedes regeringen at komme af med 10. klasse, eller at fru Pernille Vigsø Bagge sagde, at et flertal fik reddet 10. klasse, som om regeringen ville nedlægge 10. klasse.
Det har på intet tidspunkt været på dagsordenen, der findes ikke et forslag fra regeringen, som nedlægger 10. klasse.
Vi var kun ude på at gøre 10. klasse mere tilgængelig og mere aktiv, når det gælder om at hjælpe nogle af dem, der har mest brug for det, i gang med en uddannelse, sådan at 10. klasse bliver starten på en ungdomsuddannelse mere end afslutningen på skoleuddannelsen.
Så fik jeg det sat på plads.